ಏಲಿಯನ್‌ ಫೈಲ್ಸ್‌ ರಿಲೀಸ್‌ಗೆ ಟ್ರಂಪ್ ಆದೇಶ – ‘ಏರಿಯಾ 51’ರಲ್ಲಿ ಇವೆಯಾ ಅನ್ಯಗ್ರಹ ಜೀವಿಗಳ ಮೃತದೇಹಗಳು?

ಈ ಬ್ರಹ್ಮಾಂಡ ಅನ್ನೋದೇ ಒಂದು ವಿಸ್ಮಯ. ಸೃಷ್ಟಿಯೊಳಗೆ ಅಣುವಿನಂತಿರುವ ಮನುಷ್ಯನಿಗೆ ಅದರ ವಿಸ್ಮಯಗಳನ್ನು ಅರಿಯುವುದು ಸುಲಭವಲ್ಲ. ಮಾನವ ತನ್ನ ಅಗಾಧ ಜ್ಞಾನದಿಂದ ಒಂದಷ್ಟು ಕೌತುಕಗಳನ್ನು ಭೇದಿಸಿದ್ದಾನೆ. ಇನ್ನೂ ಸಾಕಷ್ಟು ನಿಗೂಢಗಳು ಬ್ರಹ್ಮಾಂಡದ ಒಡಲಲ್ಲಿವೆ. ಅವುಗಳನ್ನು ಅರಿಯುವ ಮಾನವಕೋಟಿಯ ಶತಪ್ರಯತ್ನ ನಿರಂತರವಾಗಿ ನಡೆಯುತ್ತಲೇ ಇದೆ. ಆ ನಿಗೂಢತೆಗಳಲ್ಲಿ ಅನ್ಯಗ್ರಹ ಜೀವಿಗಳೂ (Aliens) ಒಂದು. ಭೂಮಿಯಲ್ಲಿ ಮನುಷ್ಯ ಜೀವಿಗಳಿದ್ದಂತೆ ಅನ್ಯಲೋಕದಲ್ಲೂ ಜೀವಿಗಳಿರಬಹುದೇ ಅನ್ನೋದರ ಬಗ್ಗೆ ಶತಮಾನಗಳಿಂದಲೂ ಚರ್ಚೆಗಳು, ಸಂಶೋಧನೆಗಳು ನಡೆಯುತ್ತಿವೆ. ಆದರೆ, ಈ ಬಗ್ಗೆ ಇದುವರೆಗೂ ಒಂದು ಸ್ಪಷ್ಟ ನಿರ್ಧಾರಕ್ಕೆ ಬರಲು ಸಾಧ್ಯವಾಗಿಲ್ಲ. ಅನ್ಯಗ್ರಹ ಜೀವಿಗಳು ಇವೆಯೇ? ಇದ್ದರೆ ಹೇಗಿರುತ್ತವೆ? ಎಲ್ಲಿರುತ್ತವೆ? ಅವರು ನಮಗಿಂತಲೂ ಶಕ್ತಿಶಾಲಿ, ಬುದ್ದಿಜೀವಿಗಳೇ? ಮನುಷ್ಯನ ಊಹೆಗೂ ನಿಲುಕದ ಈ ಹಾರುವ ತಟ್ಟೆಗಳು (ಫ್ಲೈಯಿಂಗ್ ಸಾಸರ್ಸ್) ಏನು? ನಮ್ಮನ್ನು ಕಾಣಲು ಅವರು ಭೂಮಿಗೆ ಬಂದಿದ್ದರೆ ಎಂಬ ನಾನಾ ಪ್ರಶ್ನೆಗಳಿಗೆ ಇನ್ನೂ ಸ್ಪಷ್ಟ ಉತ್ತರ ಸಿಕ್ಕಿಲ್ಲ.

ಜಾಗತಿಕ ವ್ಯಾಪಾರ ಯುದ್ಧ, ಟ್ಯಾರಿಫ್ ಅಷ್ಟೇ ಅಲ್ಲ ಈಗ ಏಲಿಯನ್ಸ್ ವಿಚಾರಕ್ಕೂ ಅಮೆರಿಕ ಅಧ್ಯಕ್ಷ ಡೊನಾಲ್ಡ್ ಟ್ರಂಪ್ (Donald Trump) ಸುದ್ದಿಯಲ್ಲಿದ್ದಾರೆ. ಭೂಮ್ಯಾತೀತ ಜೀವಿಗಳ ಕುರಿತಾದ ಸರ್ಕಾರಿ ಕಡತಗಳನ್ನು ರಿಲೀಸ್‌ ಮಾಡಿ ಎಂದು ರಕ್ಷಣಾ ಇಲಾಖೆ ಸೇರಿದಂತೆ ಅಮೆರಿಕದ ಸಂಸ್ಥೆಗಳಿಗೆ ಟ್ರಂಪ್ ಆದೇಶಿಸಿದ್ದಾರೆ. ಇತ್ತೀಚೆಗೆ ಪಾಡ್‌ಕಾಸ್ಟ್‌ನಲ್ಲಿ ಅಮೆರಿಕ ಮಾಜಿ ಅಧ್ಯಕ್ಷ ಬರಾಕ್ ಒಬಾಮಾ (Barack Obama) ಅವರು ‘ಏಲಿಯನ್ಸ್ ಇರುವುದು ನಿಜ’ ಅಂತ ಹೇಳಿದ್ದರು. ಅವರ ಬೆನ್ನಲ್ಲೇ ಟ್ರಂಪ್ ಸೋಷಿಯಲ್ ಮೀಡಿಯಾದಲ್ಲಿ ಪೋಸ್ಟ್‌ವೊಂದನ್ನು ಹಂಚಿಕೊಂಡಿದ್ದಾರೆ. ಏಲಿಯನ್ ಫೈಲ್ಸ್ ರಿಲೀಸ್ ಮಾಡುವಂತೆ ಸೂಚಿಸಿದ್ದಾರೆ. ಇದೆಲ್ಲದಕ್ಕಿಂತ ಮುಖ್ಯವಾಗಿ ಏಲಿಯನ್‌ಗಳನ್ನು ಬಂಧಿಸಲಾಗಿದೆ ಎಂಬ ಕಥೆಗಳು ಕೂಡ ಹಬ್ಬುತ್ತಿವೆ. ‘ಏರಿಯಾ 51’ನಲ್ಲಿ ಅವುಗಳನ್ನು ಬಂಧಿಸಲಾಗಿದೆಯೇ? ಈ ನಿಗೂಢ ಪ್ರದೇಶದಲ್ಲಿ ವಾಸ್ತವವಾಗಿ ಇರುವುದೇನು ಎಂಬುದರ ಕುರಿತು ಒಂದಷ್ಟು ವಿವರ ಇಲ್ಲಿದೆ. ಇದನ್ನೂ ಓದಿ: PublicTV Explainer: ಭಾರತೀಯ ವಿಜ್ಞಾನಿಗಳಿಂದ ‘ಏಲಿಯನ್‌ ಗ್ರಹ’ ಪತ್ತೆ – ಇಲ್ಲಿ ಅನ್ಯಗ್ರಹ ಜೀವಿಗಳು ಇವೆಯೇ?

ಏಲಿಯನ್‌ಗಳ ಫೈಲ್ಸ್ ರಿಲೀಸ್ ಮಾಡಿ
ಅನ್ಯಲೋಕದ ಮತ್ತು ಭೂಮ್ಯಾತೀತ ಜೀವಿಗಳ (ಏಲಿಯನ್ಸ್) ವೈಮಾನಿಕ ವಿದ್ಯಮಾನಗಳು, ಗುರುತಿಸಲಾಗದ ಹಾರುವ ವಸ್ತುಗಳು (UFO)ಗಳಿಗೆ ಸಂಬಂಧಿಸಿದ ಸರ್ಕಾರಿ ಫೈಲ್‌ಗಳನ್ನು ಬಿಡುಗಡೆ ಮಾಡುವ ಪ್ರಕ್ರಿಯೆ ಆರಂಭಿಸಿ ಎಂದು ರಕ್ಷಣಾ ಕಾರ್ಯದರ್ಶಿಗೆ ಟ್ರಂಪ್ ಆದೇಶ ನೀಡಿದ್ದಾರೆ. ಸಂಕೀರ್ಣವಾದ, ಅತ್ಯಂತ ಆಸಕ್ತಿದಾಯಕ ಮತ್ತು ಪ್ರಮುಖ ವಿಷಯಗಳಿಗೆ ಸಂಬಂಧಿಸಿದ ಮಾಹಿತಿಗಳನ್ನು ಫೈಲ್‌ಗಳು ಒಳಗೊಂಡಿರಬೇಕು ಎಂದು ಆದೇಶದಲ್ಲಿ ಟ್ರಂಪ್ ತಿಳಿಸಿದ್ದಾರೆ. ಅನೇಕರು ಏಲಿಯನ್‌ಗಳ ಅಸ್ತಿತ್ವವನ್ನು ನಂಬುತ್ತಾರೆ. ಆದರೆ, ಅವರು ಅವುಗಳ ಬಗ್ಗೆ ಎಂದಿಗೂ ಮಾತನಾಡುವುದಿಲ್ಲ. ಏಲಿಯನ್‌ಗಳು ಇದ್ದಾವೋ ಇಲ್ಲವೊ ನನಗೆ ಗೊತ್ತಿಲ್ಲ ಎಂದು ಸ್ಪಷ್ಟಪಡಿಸಿದ್ದಾರೆ.

ಏಲಿಯನ್ಸ್ ಇರೋದು ನಿಜವೇ? – ಒಬಾಮಾ ಹೇಳಿದ್ದೇನು?
ಅನ್ಯಗ್ರಹ ಜೀವಿಗಳ ಕುರಿತು ಅಮೆರಿಕ ಮಾಜಿ ಅಧ್ಯಕ್ಷ ಬರಕ್ ಒಬಾಮಾ ನೀಡಿದ ಹೇಳಿಕೆ ಸಂಚಲನ ಮೂಡಿಸಿದೆ. ಅಮೆರಿಕದ ಅತ್ಯಂತ ಸೂಕ್ಷ್ಮ ಪ್ರದೇಶವಾಗಿರುವ ಏರಿಯಾ 51ರಲ್ಲಿ ಏಲಿಯನ್‌ಗಳು ಇವೆ ಎಂಬ ಬಗೆಗಿನ ಥಿಯರಿಗಳ ಕುರಿತು ಒಬಾಮಾ ಮಾತನಾಡಿದ್ದಾರೆ. ‘ಏಲಿಯನ್‌ಗಳು ಇರುವುದು ನಿಜ. ಆದರೆ, ನಾನು ಅವುಗಳನ್ನು ನೋಡಿಲ್ಲ. ನೆವಾಡದಲ್ಲಿನ ಗ್ರೂಮ್ ಲೇಕ್‌ನಲ್ಲಿರುವ ಏರಿಯಾ 51ರಲ್ಲಿ ವಾಯುಪಡೆಯ ನೆಲೆ ಕಾರ್ಯಾಚರಣೆಗಳು ನಡೆಯುತ್ತಿವೆ’ ಎಂದು ತಿಳಿಸಿದ್ದಾರೆ.

ಏನಿದು ಏರಿಯಾ 51?
‘ಏರಿಯಾ 51’ (Area 51) ಎಂಬುದು ನೆವಾಡಾ ಮರುಭೂಮಿಯ ಆಳದಲ್ಲಿರುವ ನಕ್ಷೆಯ ಪ್ರದೇಶವಾಗಿದ್ದು, ಲಾಸ್ ವೇಗಾಸ್‌ನಿಂದ ಸುಮಾರು 83 ಮೈಲುಗಳ ಉತ್ತರಕ್ಕೆ ಇದೆ. ಇದು ವಿಶಾಲವಾದ ನೆವಾಡಾ ಪರೀಕ್ಷಾ ಮತ್ತು ತರಬೇತಿ ಶ್ರೇಣಿಯೊಳಗೆ ಇದೆ. ಇದು ಯುನೈಟೆಡ್ ಸ್ಟೇಟ್ಸ್ ವಾಯುಪಡೆಯು ವಿಮಾನ ಪರೀಕ್ಷೆಗಾಗಿ ದೀರ್ಘಕಾಲದಿಂದ ಬಳಸುತ್ತಿರುವ ನಿರ್ಬಂಧಿತ ವಲಯ. ಶೀತಲ ಸಮರದ ಸಮಯದಲ್ಲಿ U-2 ಬೇಹುಗಾರಿಕೆ ವಿಮಾನವನ್ನು ಅಭಿವೃದ್ಧಿಪಡಿಸಲು 1950 ರ ದಶಕದಲ್ಲಿ ಈ ಸ್ಥಳವನ್ನು ಸ್ಥಾಪಿಸಲಾಯಿತು. 1955 ರಲ್ಲಿ, CIA ಅಧ್ಯಕ್ಷ ಡ್ವೈಟ್ ಡಿ ಐಸೆನ್‌ಹೋವರ್ ಅವರ ಅನುಮತಿಯೊಂದಿಗೆ ‘ಪ್ರಾಜೆಕ್ಟ್ ಅಕ್ವಾಟೋನ್’ ಎಂಬ ಸಂಕೇತನಾಮದ ಅಡಿಯಲ್ಲಿ ಲಾಕ್‌ಹೀಡ್ U-2 ಎಂಬ ಎತ್ತರದ ವಿಚಕ್ಷಣ ವಿಮಾನವನ್ನು ಪರೀಕ್ಷಿಸಲು ಈ ಪ್ರದೇಶವನ್ನು ಆಯ್ಕೆ ಮಾಡಿತು.

ಈ ಏರಿಯಾ ಏಲಿಯನ್‌ಗಳಿಗೆ ಲಿಂಕ್ ಆಗಿದ್ದು ಹೇಗೆ?
ಏರಿಯಾ 51 ಅತ್ಯಂತ ಸೂಕ್ಷ್ಮ ಪ್ರದೇಶ. ಒಳಗೆ ಏನು ನಡೆಯುತ್ತದೆ ಎಂಬುದನ್ನು ರಹಸ್ಯವಾಗಿಡಲಾಗಿದೆ. ಈ ಪ್ರದೇಶದ ಸುತ್ತಲೂ ಎಚ್ಚರಿಕೆ ಫಲಕಗಳು, ಎಲೆಕ್ಟ್ರಾನಿಕ್ ಕಣ್ಗಾವಲು, ಸಶಸ್ತ್ರ ಕಾವಲುಗಾರರನ್ನು ಇರಿಸಲಾಗಿದೆ. ಈ ವಲಯದಿಂದ ಸಾರ್ವಜನಿಕರನ್ನು ದೂರ ಇಡಲಾಗಿದೆ. ಈ ಏರಿಯಾದ ವಾಯುಪ್ರದೇಶದಲ್ಲಿ ಹಾರಾಟ ನಡೆಸುವುದನ್ನು ಸಹ ನಿರ್ಬಂಧಿಸಲಾಗಿದೆ. ಇಲ್ಲಿ ನಡೆಯುವ ಕಾರ್ಯಾಚರಣೆಗಳನ್ನು ನಿಗೂಢವಾಗಿಡಲು ಏಲಿಯನ್‌ಗಳು ಎಂಬ ಥಿಯರಿಗಳನ್ನು ಬಳಸಲಾಗಿದೆ. ಇದನ್ನೂ ಓದಿ: ಭೂಮಿಗೆ ಅಪ್ಪಳಿಸಿದ ‘ಫೈರ್‌ಬಾಲ್‌’; ಇದು ಅನ್ಯಗ್ರಹ ತಂತ್ರಜ್ಞಾನವೇ? – ಅಮೆರಿಕ ವಿಜ್ಞಾನಿ ಹೇಳಿದ್ದೇನು?

ಹಾರುವ ತಟ್ಟೆಗಳು ಪತ್ತೆ?
1950 ಮತ್ತು 60 ರ ದಶಕಗಳಲ್ಲಿ ಗುರುತಿಸಲಾಗದ ಹಾರುವ ವಸ್ತುಗಳ ಕುರಿತು ಯುನೈಟೆಡ್ ಸ್ಟೇಟ್ಸ್‌ನಾದ್ಯಂತ ಹೆಚ್ಚಿನ ವರದಿಗಳು ಬಂದವು. ನೆವಾಡಾ ಬಳಿ ಅಪರೂಪದ ಅನೇಕ ದೃಶ್ಯಗಳು ಕಂಡುಬಂದವು. ಅಲ್ಲಿ ಎತ್ತರದ ಪತ್ತೇದಾರಿ ವಿಮಾನಗಳ ಪರೀಕ್ಷಾ ಹಾರಾಟಗಳು ನಾಗರಿಕ ಪೈಲಟ್‌ಗಳು ಮತ್ತು ರಾಡಾರ್ ಆಪರೇಟರ್‌ಗಳಿಗೆ, ಈ ಹಾರುವ ವಸ್ತುಗಳ ವಿನ್ಯಾಸಗಳು ವಿಚಿತ್ರವಾಗಿ ಕಾಣುತ್ತಿದ್ದವು. ಒಮ್ಮೆ U-2 ವಿಮಾನ ಪರೀಕ್ಷಾ ಹಾರಾಟಗಳ ಸಮಯದಲ್ಲಿ ಅನಿರೀಕ್ಷಿತ ತೊಡಕುಗಳು ಎದುರಾದವು. ಗುರುತಿಸಲಾಗದ ಹಾರುವ ತಟ್ಟೆಗಳ ಹಾರಾಟಗಳು ಭಾಸವಾಗಿವೆ. U-2 ವಿಮಾನವು 60,000 ಅಡಿಗಳಿಗಿಂತ ಹೆಚ್ಚಿನ ಎತ್ತರದಲ್ಲಿ ಹಾರಿತು. ಆ ಸಮಯದಲ್ಲಿ ಯಾರೂ ಊಹಿಸಲು ಸಾಧ್ಯವೇ ಆಗದಷ್ಟು ಎತ್ತರದಲ್ಲಿ ಏನೋ ಹಾರಾಡಿದಂತೆ ಪೈಲಟ್‌ಗಳಿಗೆ ಭಾಸವಾಗಿದೆ. ನಾಗರಿಕ ವಿಮಾನಗಳು 20,000 ಅಡಿಗಳಿಗಿಂತ ಕಡಿಮೆ ಎತ್ತರಕ್ಕೆ ಹಾರಿದರೆ, ಮಿಲಿಟರಿ ವಿಮಾನಗಳು 40,000 ಅಡಿಗಳವರೆಗೆ ಹಾರಿದವು. ಈ ವೇಳೆ, ವಿಮಾನಯಾನ ಪೈಲಟ್‌ಗಳು ಆಕಾಶದಾದ್ಯಂತ ಉರಿಯುತ್ತಿರುವ, ಗುರುತಿಸಲಾಗದ ವಸ್ತುಗಳು ಹಾದು ಹೋಗುತ್ತಿರುವುದನ್ನು ಕಂಡಿರುವುದಾಗಿ ವರದಿ ಮಾಡಿದ್ದಾರೆ.

ಏಲಿಯನ್ ಮೃತದೇಹಗಳ ಸಂಗ್ರಹ?
1947ರ ಜುಲೈನಲ್ಲಿ ಯುಎಸ್‌ನ ನ್ಯೂ ಮೆಕ್ಸಿಕೋದ ರೋಸ್‌ವೆಲ್‌ನಲ್ಲಿ ಅಪಘಾತಕ್ಕೀಡಾದ ಯುಎಫ್‌ಒ ಅವಶೇಷಗಳನ್ನು ಏರಿಯಾ 51ಗೆ ತೆಗೆದುಕೊಂಡು ಹೋಗಲಾಗಿದೆ ಎಂದು ನಂಬಲಾಗಿದೆ. ಅಪಘಾತದ ಬಳಿಕ ಭೂಮ್ಯಾತೀತ ಜೀವಿಗಳು ಬಾಹ್ಯಾಕಾಶ ನೌಕೆ ಮತ್ತು ಅದರ ಪೈಲಟ್‌ಗಳ ದೇಹಗಳು ರೋಸ್‌ವೆಲ್‌ನಲ್ಲಿ ಸಿಕ್ಕಿದ್ದವು ಎನ್ನಲಾಗಿದೆ. ಅನ್ಯಲೋಕದ ಜೀವಿಗಳ ದೇಹಗಳನ್ನು ಸಹ ಏರಿಯಾ 51ಗೆ ತೆಗೆದುಕೊಂಡು ಹೋಗಲಾಗಿದೆ ಎನ್ನಲಾಗಿದೆ. ಇದು ‘ರೋಸ್‌ವೆಲ್‌ ಘಟನೆ’ ಎಂದೇ ಹೆಸರಾಗಿದೆ. ನಂತರ 1994 ರಲ್ಲಿ US ವಾಯುಪಡೆಯು ಒಂದು ವರದಿಯನ್ನು ಪ್ರಕಟಿಸಿತು. ಆ ಅವಶೇಷಗಳು ‘ಪ್ರಾಜೆಕ್ಟ್ ಮೊಗಲ್’ ಎಂಬ ವರ್ಗೀಕೃತ ಸರ್ಕಾರಿ ಯೋಜನೆಯ ವಿಮಾನದ ಭಾಗದಿಂದ ಹಾನಿಗೊಳಗಾದ ಬಲೂನ್‌ಗಳು, ಸಂವೇದಕಗಳು ಮತ್ತು ರಾಡಾರ್ ಪ್ರತಿಫಲಕಗಳು ಎಂದು ಸ್ಪಷ್ಟಪಡಿಸಿತು. ಆದರೂ, ಕೆಲವು ಪ್ರಶ್ನೆಗಳಿಗೆ ವಾಯುಪಡೆಯು ಸ್ಪಷ್ಟ ಉತ್ತರ ನೀಡಿಲ್ಲ. ಹೀಗಾಗಿ, ಏರಿಯಾ 51ರಲ್ಲಿ ಸಂಗ್ರಹಿಸಲಾಗಿದೆ ಎಂದು ಹೇಳಲಾದ ಅನ್ಯಲೋಕದ ಬಾಹ್ಯಾಕಾಶ ನೌಕೆ ಬಗ್ಗೆ ವದಂತಿಗಳು ಗಟ್ಟಿಯಾಗುತ್ತಿವೆ.

‘ರೋಸ್‌ವೆಲ್ ಘಟನೆ’ಯ ಕುರಿತು 1989 ರಲ್ಲಿ ನಡೆದ ಭೌತಶಾಸ್ತ್ರಜ್ಞ ಬಾಬ್ ಲಾಜರ್ ಅವರ ಸಂದರ್ಶನದಿಂದ ಸ್ಪಷ್ಟ ಮಾಹಿತಿ ಸಿಕ್ಕಿತು. ಅವರು ಏರಿಯಾ 51 ರಲ್ಲಿ ಕೆಲಸ ಮಾಡಿರುವುದಾಗಿ ಹೇಳಿಕೊಂಡರು. ಬೇಸ್ ಅನ್ನು ಅನ್ಯಲೋಕದ ಬಾಹ್ಯಾಕಾಶ ನೌಕೆಗಳ ಸಂಶೋಧನಾ ಸೌಲಭ್ಯವಾಗಿ ಬಳಸಲಾಗುತ್ತಿತ್ತು. ಮಿಲಿಟರಿ ಬಳಕೆಗಾಗಿ ಅನ್ಯಲೋಕದ ತಂತ್ರಜ್ಞಾನವನ್ನು ಮರುಸೃಷ್ಟಿಸುವುದು ನಮ್ಮ ಕೆಲಸವಾಗಿತ್ತು ಎಂದು ತಿಳಿಸಿದರು. ಪಾಪ್ ಸಂಸ್ಕೃತಿಯು ಈ ವಿಚಾರಗಳನ್ನು ತನ್ನ ಒಡಲಿಗೆ ತೆಗೆದುಕೊಂಡಿತು. ಏಲಿಯನ್‌ಗಳ ಕುರಿತು ಸಿನಿಮಾಗಳು, ಕಾಲ್ಪನಿಕ ಚಿತ್ರಗಳು ಮೂಡಿಬಂದವು. ಇದನ್ನೂ ಓದಿ: ಅಮೆರಿಕದ ಟಾಪ್ ಸೀಕ್ರೆಟ್ ಪ್ಲೇಸ್ – ಅಂಥಾದ್ದೇನಿದೆ ಏರಿಯಾ 51ರಲ್ಲಿ?

ಊಹಾಪೋಹಗಳನ್ನು ಹುಟ್ಟುಹಾಕಿದ ಗೌಪ್ಯತೆ
ಏರಿಯಾ 51 ರ ಸುತ್ತಲಿನ ಭದ್ರತೆ ಜಾಸ್ತಿಯೇ ಇದೆ. ಹೀಗಾಗಿ, ಇದರ ಬಗ್ಗೆ ವದಂತಿಗಳು ಹೆಚ್ಚುತ್ತಲೇ ಇವೆ. ನೆಲೆ ಇನ್ನೂ ಸಕ್ರಿಯವಾಗಿದೆ. ಆದರೆ, ಅದರ ಕಾರ್ಯಾಚರಣೆಗಳ ಬಗ್ಗೆ ಏನನ್ನೂ ಬಹಿರಂಗಪಡಿಸಲಾಗಿಲ್ಲ. ಸಶಸ್ತ್ರ ಗಸ್ತು, ಕಣ್ಗಾವಲು ವ್ಯವಸ್ಥೆ ಮತ್ತು ನಿರ್ಬಂಧಿತ ವಾಯುಪ್ರದೇಶವು ಹೊರಗಿನವರನ್ನು ದೂರವಿಡುತ್ತದೆ. ಸೂಕ್ಷ್ಮ ಮಿಲಿಟರಿ ತಾಣಗಳಿಗೆ ಆ ಮಟ್ಟದ ರಕ್ಷಣೆ ಪ್ರಮಾಣಿತವಾಗಿದೆ. ಆದರೆ ಪಿತೂರಿ ಸಿದ್ಧಾಂತಿಗಳಿಗೆ, ಒಳಗೆ ಅಸಾಮಾನ್ಯವಾದದ್ದೇನೋ ಇದೆ ಎಂಬುದಕ್ಕೆ ಪುರಾವೆಯಂತೆ ಕಾಣುತ್ತದೆ. ಅಕ್ರಮ ಪ್ರವೇಶ ಮಾಡಿ ಸಿಕ್ಕಿಬಿದ್ದರೆ ಜನರಿಗೆ ಭಾರಿ ದಂಡ ಅಥವಾ ಜೈಲು ಶಿಕ್ಷೆ ವಿಧಿಸಲಾಗುತ್ತದೆ. ಹೀಗಾಗಿ, ಏರಿಯಾ 51 ಕೌತುಕತೆ ಬಗ್ಗೆ ಜನರಲ್ಲಿ ದಿನೇ ದಿನೆ ಆಸಕ್ತಿ ಹೆಚ್ಚಾಗುತ್ತಿದೆ.